KOMISIJOS SPRENDIMAS
2005 m. rugpjūčio 3 d.
dėl Graikijos laivų registro riboto pripažinimo pratęsimo
(pranešta dokumentu Nr. C(2005) 2940)
(autentiškas tik tekstas graikų kalba)
(Tekstas svarbus EEE)
(2005/623/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. lapkričio 22 d. Tarybos direktyvą 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų (1), ypač į jos 4 straipsnio 3 dalį,
atsižvelgdama į 2004 m. balandžio 2 d. Kipro valdžios institucijų laišką, kuriame prašoma Graikijos laivų registro (toliau - GLR) ribotą pripažinimą išplėsti Kiprui pagal Direktyvos 94/57/EB 4 straipsnio 2 dalį,
atsižvelgdama į 2004 m. rugsėjo 7 d. Graikijos valdžios institucijų laišką, kuriame prašoma besąlygiškai pratęsti ribotą GLR pripažinimą pagal tos direktyvos 4 straipsnio 3 dalį,
kadangi:
(1)
Ribotas pripažinimas pagal Direktyvos 94/57/EB 4 straipsnio 3 dalį - tai pripažinimas, suteikiamas organizacijoms, vadinamoms klasifikacinėms bendrovėms, kurios atitinka visus kriterijus, išskyrus kriterijus, nurodytus tos direktyvos priedo A skirsnio „Bendrosios nuostatos“ 2 ir 3 pastraipose, tačiau ribojamas laiko ir erdvės atžvilgiu, kad atitinkama organizacija įgytų daugiau patirties.
(2)
Remiantis Komisijos sprendimo 2001/890/EB (2) 4 straipsnio 3 dalimi, GLR trejiems metams nuo 2001 m. gruodžio 13 d. buvo pripažintas Graikijai.
(3)
Komisija patikrino, ar GLR atitinka visus Direktyvos 94/57/EB priedo kriterijus, išskyrus tuos, kurie yra nurodyti to priedo A skirsnio „Bendrosios nuostatos“ 2 ir 3 pastraipose.
(4)
Komisijos atliktas vertinimas atskleidė kai kuriuos požymius, rodančius, kad GLR reikia toliau plėtoti kokybės rodiklių sistemą, kad būtų galima geriau įvertinti riziką ir veiklos rezultatus.
(5)
Organizacijos veiklos rezultatai saugos ir taršos srityje, paskelbti Paryžiaus susitarimo memorandume, nors ir nepakankami 2000-2002 metais, 2003 m. turėjo tendenciją į nežymų pagerėjimą ir GLR įsipareigojo siekti, kad jos veiklos rezultatai atitiktų pripažintų organizacijų vidurkį.
(6)
Šiame sprendime numatytos priemonės atitinka Sprendimo Nr. 94/57/EB 7 straipsniu įsteigto Jūrų saugumo ir teršimo iš laivų prevencijos komiteto (COSS) nuomonę,
PRIĖMĖ ŠĮ SPRENDIMĄ:
1 straipsnis
Graikijos laivų registro ribotas pripažinimas, suteiktas Sprendimu 2001/890/EB, pratęsiamas trejų metų laikotarpiui nuo šio sprendimo priėmimo dienos.
2 straipsnis
Pripažinimo pratęsimas galioja tik Graikijai ir Kiprui.
3 straipsnis
Šis sprendimas yra skirtas Graikijos Respublikai ir Kipro Respublikai.
Priimta Briuselyje, 2005 m. rugpjūčio 3 d.